EVOLUŢIA IDEII DE DESCENTRALIZARE ÎN ROMÂNIA PE PLAN LEGISLATIV

 

 Cercetarea fenomenului descentralizării a constituit pentru şcoala românească interbelică de drept public un obiect permanent de studiu şi cercetări.


În primul curs de drept administrativ român, elaborat acum un secol, profesorul C. Dissescu pune în discuţie sistemul centralizării şi descentralizării administrative pornind de la clasificarea sferei de interese specifice asociaţiilor de oameni care formează, după părerea sa, naţiunea, în interese generale ale sociaţiei mari, alcătuind centrul major, şi interese particulare ale comunelor, alcătuind centrul minor. Interesul general este cel al întregii populaţii şi, pentru a fi satisfăcut, cere sacrificii din partea tuturor. Interesul particular este cel al unei unităţi administrative locale şi pentru satisfacerea lui sunt necesare eforturi doar din partea localnicilor. Dacă aplicarea centralizării se justifică pentru realizarea intereselor generale, dimpotrivă, realizarea intereselor particulare va fi mult uşurată prin aplicarea descentralizării. Cele două categorii de interese fiind calitativ diferite, nu se pot confunda şi nici nu pot fi absorbite unele în altele; prin urmare, centrul major nu poate absorbi centrul minor.


Prin urmare, dacă centrlaizarea este un raport, un întreg susceptibil de mai mult sau mai puţin, opusul ei, - susţinea profesorul Dissescu - în sensul riguros al noţiunii de antiteză, este lipsa de raport între puterea centrală şi cea locală, ceea ce nu este posibil, pentru că în realitate există întotdeauna un raport, o legătură între interesul general şi cel special. A privi, deci, descentralizarea ca opus al centralizării este greşit, deoarece ea nu înseamnă negarea centralizării, ci micşorarea ei, diminuarea concentrării puterilor. Din această perspectivă, apare că descentralizarea va creşte pe măsură ce va scădea centralizarea, amândouă fiind fenomene relative în viaţa oricărei societăţi. Deci, problema care trebuie să preocupe o naţiune referitor la modul de organizare şi funcţionare a statului nu constă în răspunsul la întrebarea care dintre cele două sisteme să fie aplicate, ci presupune determinarea gradului de descentralizare necesar.


Doctrina clasică românească s-a referit şi la elementele caracteristice ale descentralizării, şi anume: personalitatea juridică, rezolvarea afacerilor locale, expresie a sferei de interese proprii ale colectivităţilor teritoriale şi autonomiei. La o analiză atentă, constatăm însă că trăsăturile menţionate reprezintă în fapt caracteristici ale autorităţilor locale, acestea fiind cele care îşi desfăşoară activitatea în scopul satisfacerii intereselor locale, pe baza sistemului descentralizării. Cu alte cuvinte, pentru ca să se procedeze la descentralizarea unor subdiviziuni teritoriale este necesar ca acestea să posede personalitate juridică şi să li se recunoască un patrimoniu, pentru a putea dispune de mijloace financiare proprii.

Personalitatea implică capacitatea juridică, adică capacitatea de a fi titular de drepturi şi de obligaţii, deci de a fi titular al unui patrimoniu, în afectarea acestuia constituie o condiţie esenţială pentru garantarea autonomiei autorităţilor descentralizate.


Autonomia locală, instituţie juridică de sine stătătoare, implică descentralizarea administrativă, autonomia fiind un drept, iar descentralizarea un sistem care o presupune. Dacă descentralizarea se caracterizează, deci, prin existenţa unei autonomii sigure în raport cu adminsitraţia centrală, această autonome nu trebuie înţeleasă în sensul unei libertăţi totale, absolute, eliminând orice intervenţie a statului atunci când aceasta se dovedeşte necesară. Autonomia ce caracterizează descentralizarea nu este un dat uniform, ci un concept global, acoperind o realitate diversificată.


O preocupare constantă a autorilor din perioada interbelică a fost cea referitoare la avantajele descentralizării, justificându-se cu argumente convingătoare necesitatea extinderii acestei instituţii. Aceste argumente, deşi formulate cu mult timp în urmă, îşi dovedesc pe deplin actualitate.


Astfel, în sprijinul descentralizării, doctrina administrativă românească a relevat că interesele locale nu pot fi niciodată mai bine cunoscute şi mai de aproape şi, deci, mai bine satisfăcute decât de organele proprii localităţii respective.


Prof. Dissescu, expunând consideraţiile susţinătorilor centralizării (creşterea sentimentului naţional, o mai mare capacitate a organelor centrale, asigurarea unei omogenităţi şi a unei independenţe naţionale mai sigure, etc.) a arătat că aceasta îşi dovedeşte utilitatea, eventual, numai în timp de război. Cum, însă, războiul este o stare anormală, în afara lui, deci, cea mai mare parte a timpului, societatea trebuie să se caracterizeze prin descentralizare. Aceasta elimină întârzierile care ar putea apărea în sistemul centralizării, pentru ca autoritatea centrală să ia cunoştinţă de interesele locale şi să avizeze măsurile pe care le consideră necesare, de asemenea, eventualele erori, inerente naturii umane, sunt mai puţin grave şi mai uşor de reparat în acest sistem. Prof. Dissescu citează afirmaţia unui publicist francez, în sensul că "centralizarea reprezintă apoplexie la centru şi paralizie la extremităţi".


Profesorul Anibal Teodorescu, la rândul său, în tratatul său de drept administrativ publicat în 1930, a adus noi argumente, criticând anomaliile societăţii româneşti din perioada interbelică în legătură cu modul defectuos şi insuficient de aplicare a descentralizării. Dacă privită subiectiv descentralizarea este un mijloc de a face educaţie politică cetăţenilor, din punct de vedere obiectiv, viaţa colectivă locală nu se mai dezvoltă silit, după un plan oficial, destinat întregii ţări, ci în mod natural, în funcţie de interesele şi temperamentul locuitorilor zonei respective.


Profesorul Paul Negulescu, în 1925, invocă, în susţinerea ideii de descentralizare argumente la fel de viabile: creşterea spiritului de iniţiativă individuală, accentuarea sentimentului de libertate şi a interesului pentru binele general, scăderea birocratismului, etc.


Pentru a sublinia această permenantă preocupare a societăţii româneşti pentru creşterea descentralizării, considerăm că ar fi interesantă o succintă trecere în revistă a momentelor mai importante care au marcat evoluţia ideii de descentralizare pe plan legislativ.


În prima jumătate a secolului al XIX-lea ideea de descentralizare era mai puţin cunoscută. Primele documente oficiale care au recunoscut oraşelor un drept de autonomie au fost Regulamentele organice (1831-1832), în cap. IV, referitor la alcătuirea sfaturilor orăşeneşti, care aveau sarcina să se îngrijească de interesele locale.


Cu timpul, această idee a devenit o revendicare majoră în mişcarea revoluţionară de la 1848, fiind reluată de Convenţia de la Paris (1858). Legea comunală din 1 aprilie 1864 şi Legea pentru înfiinţarea consiliilor judeţene din 2 aprilie 1864 au recunoscut personalitate juridică şi satelor, care unindu-se formau comuna, iar judeţelor le atribuiau o oarecare autonomie. Conform celor două legi, unităţile administrativ-teritoriale la acea vreme erau: judeţul, plasa şi comuna (urbană sau rurală).


Constituţia din 1 iulie 1866 proclamă, de asemenea, în art. 4, împărţirea teritoriului ţării în judeăţe, plăşi şi comune, dar, deşi urmăreşte să consacre descentralizarea, în art. 37, datorită unei formulări deficitare, se ajunge în practică la interpretări neunitare.


Constituţia din 1923 va îndrepta inadvertenţa Constituţiei anterioare iar în art. 108 menţionează în mod expres că legile care reglementează instituţiile judeţene şi comunale vor avea la bază descentralizarea administrativă.


În perioada 1923-1940 au fost adoptate mai multe legi privind organizarea adminsitrativă, care au micşorat sau mărit succesiv descentralizarea.


Legea nr. 5 pentru raionarea administrativă din septembrie 1950 a consfinţit următoarele unităţi administrativ-teritoriale: regiunea, raionul, oraşul şi comuna. După unele modificări ea va fi înlocuită cu Legea nr. 2 din 1968 pentru organizara administrativă a teritoriului ţării, lege ce prevede ca unităţi administrativ-teritoriale judeţul, oraşul şi comuna. Nici una dintre cele două legi nu conţine vreo referire explicită sau implicită la autonomia organelor locale, deci la gradul de descentralizare.


Treptat, România va cunoaşte unproces de profundă centralizare, prin direcţionarea întregii activităţi executive de către autorităţile centrale, rolul cel mai important avându-l organele de partid. Astfel, subordonarea ajunsese la apogeu, iar caracterul centralizat al administraţiei devenise cu totul excesiv: cele mai nesemnificative activităţi la nivel local se desfăşurau numai din dispoziţia organelor centrale.


Este firesc deci, că o societate care zeci de ani a fost dirijată într-o manieră arbitrară şi excesivă, care a desobişnuit factorii locali de capacitatea de a lua chiar cele mai elementare decizii, să facă eforturi pentru realizarea unei treceri spre descentralizare, spre un proces de amplificare a competenţelor locale. Această trecere cuprinde, pe de o parte, transferul atribuţiilor, iar, pe de altă parte, executarea efectivă a acestora. Evident, aceasta presupune ca autorităţile locale să fie capabile să-şi asume responsabilităţile derivând din funcţiile pe care le au de îndeplinit.

 

CADRUL LEGISLATIV AL ADMINISTRAŢIEI

LOCALE ÎN ROMÂNIA

 

  Constituţia României stipulează în art. 119 că: "Administraţia publică locală din unităţile administrativ-teritoriale se întemeiază pe principiul autonomiei locale şi pe cel al descentralizării serviciilor publice".

Dar, cu toate că aceste principii au fost statuate pe cale constituţională şi detailate în cadrul Legii nr. 69/1991 privind administraţia publică locală, descentralizarea este departe de a se putea manifesta. Acest lucru se întâmplă în condiţiile în care în România există o puternică tendinţă centralistă, cu o veche tradiţie, care a dus la epoca modernă mereu la neglijarea provinciei în favoarea capitalei şi la centralizarea puternică a deciziilor.

În primii ani de după 1989, decalajul centru-provincie s-a accentuat din punct de vedere economic şi social, dar, o dată cu primele alegeri locale, a crescut ponderea politică a provinciei la nivel naţional. Bucureştiul a rămas însă principalul pol de atracţie pentru investiţiile străine şi oraşul cu cel mai mic procent de oameni raportat la numărul de locuitori. Nu poate rivaliza cu capitala nici un oraş cu spirit civic dovedit, cum ar fi Timişoara sau Braşov.


 Deşi România a aderat la Carta Europeană a Autonomiei Locale, document fundamental al Consiliului Europei, şi în ciuda a două rânduri de alegeri locale, Legea 69/1991 - cu toate că a fost modificată şi completată - nu a reuşit să confere o reală autonomie locală funcţională prin capacităţile de decizie delimitate şi mai ales datorită lipsei unor reglementări care să asigure o autonomie reală administraţiilor locale alese.


 Astfel încât, se pare că nu s-a realizat conştientizarea relaţiei directe care există între procesul de descentralizare cu cel de consolidare a democraţiei. Chiar dacă procesele democratice au înregistrat succese remarcabile, componenta cea mai slabă a lanţului acestor evoluţii rămâne descentralizarea şi autonomia puterii locale. Paul Hirst semnala unele pericole care pot pune la încercare o democraţie într-o societate pluralistă, dar ultracentralizată. În primul rând, grupul ajuns la putere are capacitatea de a promova cu multă uşurinţă nu numai măsuri nepopulare, dar şi în detrimentul interesului public. Apoi, există riscul unei incoerenţe care să afecteze politicile publice locale, dacă centrul se află sub influenţa când a uneia, când a alteia dintre forţele prezente într-o societate pluralistă. Aşadar, se poate spune că descentralizarea nu este altceva decât o garanţie a stabilităţii unei democraţii funcţionale. Dacă societăţile occidentale au avut şansa unei consolidări democratice pornind de la nivel local pentru a ajunge la centru, pentru România democraţia este nevoită să adopte un drum invers: de la centre spre periferie. Apare astfel imperios necesară rezolvarea tuturor disfuncţionalităţilor care nu permit buna funcţionare a autonomiei administrative locale. Printre acestea pot fi amintite: asigurarea resurselor financiare, definirea patrimoniului public, reglementarea statutului aleşilor locali, garantarea dreptului prin care colectivităţile locale să poată apăra autonomia locală prin recurs la Contencios administrativ sau la Curtea Constituţională. Toate aceste probleme au avut ca efect imposibilitatea unui control efectiv de la nivel local asupra problemelor comunitare. Şi aşa aflate la intersecţia dintre coordonarea ministerelor (fie direct, fie prin intermediul prefectului) şi cea a aleşilor locali, serviciile publice - de învăţământ, dezvoltare urbană, protecţia mediului sau asistenţă sanitară - nu pot beneficia de eficienţa principiului subsidiarităţii, lăsat deoparte când este vorba despre o decizie de la centru.


 Descentralizarea şi eficientizarea administraţiei locale trebuie să beneficieze de o atenţie constantă, cuvântul-cheie devenind şi în acest caz "reforma".


 Pentru viitor, marea provocare pentru reuşita descentralizării rămâne problema regionalismului. Acesta este un concept tot mai utilizat în cadrul Uniunii Europene, dar care nu se bucură de o prea bună receptare în România, atât datorită tradiţiei centraliste, cât şi datorită experienţei istorice a populaţiei care are încă în memorie dezmembrări mai vechi ale teritoriului naţional.


 În acest sens, se caută un model pentru descentralizare. Unii autori consideră că experienţa franceză este cea mai adecvată, fiind rezultatul unei descentralizări moderate, în condiţiile existenţei unei tradiţii centraliste.


 Un rol important în impunerea conceptului îl va avea eficienţa euroregiunilor convenite prin tratatele României încheiate cu statele vecine: Dunărea de Jos şi Prutul de Sus, cu Ucraina, euroregiunea Carpaţi, formată din cinci judeţe din nordul ţării, alături de unităţi administrativ-teritoriale din Ungaria, Slovacia şi Ucraina sau viitoarea zonă transfrontalieră cu Bulgaia, de-a lungul Dunării.

